РЕГЛАМЕНТ (ЕО) № 681/2007 НА СЪВЕТА
от 13 юни 2007 година
за изменение на списъците с производствата по несъстоятелност, производствата по ликвидация и ликвидаторите в приложения А, Б и В към Регламент (ЕО) № 1346/2000 относно производството по несъстоятелност
СЪВЕТЪТ НА ЕВРОПЕЙСКИ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 1346/2000 на Съвета от 29 май 2000 г. относно производството по несъстоятелност (1), и по-специално член 45 от него,
като взе предвид предложението на Комисията,
като има предвид че:
(1)
Приложения А, Б и В към Регламент (ЕО) № 1346/2000 изброяват обозначенията, дадени в националните законодателства на държавите-членки, на производствата и ликвидаторите, за които се прилага същият регламент. Приложение А изброява производствата по несъстоятелност, посочени в член 2, буква а) от същия регламент. Приложение Б изброява производствата по ликвидация, посочени в член 2, буква в), а приложение В изброява ликвидаторите, посочени в член 2, буква б) от същия регламент.
(2)
Приложения А, Б и В към Регламент (ЕО) № 1346/2000 бяха изменени с Акта за присъединяване от 2003 г., така че да включат производствата по несъстоятелност, производствата по ликвидация и ликвидаторите на десетте държави-членки, които се присъединиха към Европейския съюз през 2004 г., с Регламент (ЕО) № 603/2005 (2) и с Регламент (ЕО) № 694/2006 (3), за да се изменят посочените приложения по отношение на няколко държави-членки, и с Регламент (ЕО) № 1791/2006, така че да се включат производствата по несъстоятелност, производствата по ликвидация и ликвидаторите на България и Румъния.
(3)
На 29 август 2006 г. Чешката република нотифицира Комисията, по силата на член 45 от Регламент (ЕО) № 1346/2000, за измененията на списъците, посочени в приложения А, Б и В към същия регламент.
(4)
На 26 януари 2007 г. Румъния нотифицира Комисията, по силата на член 45 от Регламент (ЕО) № 1346/2000, за измененията на списъците, посочени в приложения А, Б и В към същия регламент.
(5)
На 27 февруари 2007 г. Италия нотифицира Комисията, съгласно член 45 от Регламент (ЕО) № 1346/2000, за измененията на списъците, посочени в приложения А, Б и В към същия регламент.
(6)
На 23 март 2007 г. Швеция нотифицира Комисията, по силата на член 45 от Регламент (ЕО) № 1346/2000, за измененията на списъка, посочен в приложение В към същия регламент.
(7)
Обединеното кралство и Ирландия са обвързани с Регламент (ЕО) № 1346/2000 и по силата на член 45 от този регламент участват в приемането и прилагането на настоящия регламент.
(8)
Съгласно членове 1 и 2 от Протокола за позицията на Дания, приложен към Договора за Европейския съюз и Договора за създаване на Европейската общност, Дания не участва в приемането на настоящия регламент и следователно той няма обвързваща сила и приложение спрямо нея.
(9)
Затова Регламент (ЕО) № 1346/2000 следва съответно да се измени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1346/2000 се изменя, както следва:
1)
приложение А се заменя с текста в приложение I към настоящия регламент;
2)
приложение Б се заменя с текста в приложение II към настоящия регламент;
3)
приложение В се заменя с текста в приложение III към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Въпреки това обозначенията в приложения А, Б и В за Чешката република се прилагат от 1 януари 2008 г.
Настоящият регламент е задължителен в своята цялост и се прилага пряко във всички държави-членки в съответствие с Договора за създаване на Европейската общност.
Съставено в Люксембург на 13 юни 2007 година.